รัฐบาลไทย-ข่าวทำเนียบรัฐบาล-โฆษกรัฐบาลเน้นย้ำ กฎหมายให้ธุรกิจให้เช่าซื้อรถยนต์และรถจักรยานยนต์เป็นธุรกิจที่ควบคุมสัญญา จะมีผลบังคับใช้ในวันที่ 10 มกราคม 2566
วันจันทร์ที่ 9 มกราคม 2566
โฆษกรัฐบาลเน้นย้ํา กฎหมายให้ธุรกิจให้เช่าซื้อรถยนต์และรถจักรยานยนต์เป็นธุรกิจที่ควบคุมสัญญา จะมีผลบังคับใช้ในวันที่ 10 มกราคม 2566
นายกฯมุ่งสร้างความเป็นธรรมในสังคมในทุกระดับ
วันนี้ (9 มกราคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เน้นย้ําว่า ประกาศคณะกรรมการว่าด้วยสัญญา เรื่องให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. 2565 ได้ประกาศในราชกิจจานุเบกษาแล้วก่อนหน้านี้ และจะมีผลบังคับใช้ตั้งแต่วันที่ 10 มกราคม 2566 เป็นต้นไป ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมให้ความสําคัญและมีความมุ่งมั่นในการที่จะสร้างความเป็นธรรมให้เกิดขึ้นในสังคมในทุกระดับ
โฆษกประจําสํานักนายกรัฐมนตรี ได้ชี้แจงเพิ่มเติม สาระสําคัญของประกาศคณะกรรมการว่าด้วยสัญญา เรื่องให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. 2565 เพื่อย้ําถึงความเข้าใจที่ถูกต้อง โดยสาระสําคัญของประกาศฯ ประกอบด้วย 4 ประเด็นหลัก ดังนี้
1) การกําหนดกรอบอัตราดอกเบี้ยเช่าซื้อ มี 3 ประเภท
- รถยนต์ใหม่ต้องไม่เกินอัตรา ร้อยละ 10 ต่อปี
- รถยนต์ใช้แล้ว ต้องไม่เกินอัตรา ร้อยละ 15 ต่อปี
- รถจักรยานยนต์ต้องไม่เกิน ร้อยละ 23 ต่อปี
2) หากผู้บริโภคนําเงินมาชําระค่างวดครบก่อนกําหนด (ปิดบัญชี) จะได้รับส่วนลดดอกเบี้ย ในการปิดค่างวดเป็นขั้นบันได มี 3 กรณี ดังนี้
- ชําระค่างวด ไม่เกินหนึ่งในสาม ของค่างวดตามสัญญา ให้ได้รับส่วนลด ไม่น้อยกว่า ร้อยละหกสิบ ของดอกเบี้ยเช่าซื้อที่ยังไม่ถึงกําหนดชําระ
- ชําระค่างวด ไม่น้อยกว่าหนึ่งในสาม แต่ไม่เกินสองในสาม ของค่างวดตามสัญญา ให้ได้รับส่วนลด ไม่น้อยกว่าร้อยละเจ็ดสิบ ของดอกเบี้ยเช่าซื้อที่ยังไม่ถึงกําหนดชําระ
- ชําระค่างวด เกินกว่าสองในสาม ของค่างวดตามสัญญา ให้ได้รับ ส่วนลดทั้งหมด ของดอกเบี้ยเช่าซื้อที่ยังไม่ถึงกําหนดชําระ
3) ในกรณีนํารถออกขายทอดตลาด หากผู้บริโภคถูกยกเลิกสัญญา และผู้ให้เช่าซื้อนํารถออกขายทอดตลาด โดยปกติแล้ว ผู้บริโภคต้องรับผิดชอบค่างวดที่ค้างอยู่ตามสัญญาประกอบด้วยเงินต้นและดอกเบี้ยที่ยังไม่ถึงกําหนดชําระ ซึ่งประกาศฉบับนี้ให้คิดได้เฉพาะเงินต้นเท่านั้น
4) การคิดเบี้ยปรับในการผิดนัดชําระ กรณีผู้บริโภคชําระค่างวดล่าช้า หรือผิดนัดชําระค่างวด ผู้ให้เช่าซื้อสามารถคิดเบี้ยปรับ จากผู้บริโภคได้ไม่เกินอัตราร้อยละห้าต่อปีโดยคํานวณจากยอดเงินที่ผิดนัดชําระ
โฆษกประจําสํานักนายกรัฐมนตรีได้กล่าวเพิ่มเติมว่า ประกาศคณะกรรมการว่าด้วยสัญญา เรื่อง ให้ธุรกิจให้เช่าซื้อรถยนต์และรถจักรยานยนต์ เป็นธุรกิจที่ควบคุมสัญญา พ.ศ. 2565 จะมีผลบังคับใช้ในวันที่ 10 มกราคม 2566 ซึ่งจะบังคับใช้เฉพาะ สัญญาเช่าซื้อที่ทําตั้งแต่วันที่ 10 มกราคม 2566 เป็นต้นไป ส่วนสัญญาเช่าซื้อที่ทําก่อนวันที่ 10 มกราคม 2566 ยังคงมีผลบังคับใช้ไปจนกว่าจะสิ้นสุดสัญญา
“รัฐบาลยืนยันเดินหน้าทํางานทุกมาตรการเพื่ออํานวยความสะดวกช่วยเหลือประชาชน หาช่องทาง แก้ไขปัญหาหนี้สิน สร้างประโยชน์ทํากิน ให้ประชาชนทุกกลุ่มมีการดํารงชีวิตที่ดีขึ้น และนี่เป็นส่วนหนึ่งในการดําเนินการเชิงรุกแก้ไขปัญหาเพื่อผู้บริโภคที่ทําสัญญา เช่าซื้อรถยนต์และรถจักรยานยนต์ ที่ได้รับความเดือดร้อนเกี่ยวกับรายได้และได้รับ ผลกระทบในการประกอบอาชีพ และรัฐบาลยืนยันจะทําเพื่อประชาชนทุกคน ไม่เลือกปฏิบัติ อย่างต่อเนื่องและทั่วถึง เพื่อสร้างความเป็นธรรมให้เกิดขึ้นในสังคมในทุกระดับ”
ทั้งนี้ หากผู้บริโภคถูกละเมิดสิทธิจากผู้ประกอบธุรกิจ สามารถขอรับคําปรึกษาได้ทาง สายด่วน 1166 หรือร้องทุกข์ ผ่านทางแอปพลิเคชัน OCPB Connect หรือผ่านทางเว็บไซต์ ocpb.go.th ได้ตลอด 24 ชั่วโมง